KIRJALLINEN KYSYMYS E-2748/99 esittäjä(t): Gérard Deprez (PPE-DE) komissiolle. Yhteiset säännöt, jotka koskevat lennolle pääsyn eväämisestä suoritettavaa korvausta.



Virallinen lehti nro 330 E , 21/11/2000 s. 0045 - 0046



KIRJALLINEN KYSYMYS E-2748/99 esittäjä(t): Gérard Deprez (PPE-DE) komissiolle (18. tammikuuta 2000) Aihe: Yhteiset säännöt, jotka koskevat lennolle pääsyn eväämisestä suoritettavaa korvausta Neuvoston asetuksessa 295/91(1) annetaan yhteiset säännöt korvausjärjestelmästä, jota sovelletaan, jos matkustajalta säännöllisessä lentoliikenteessä evätään pääsy lennolle. Voiko komissio selvittää, miten asetuksen toimeenpano on edistynyt, ja erityisesti kertoa, 1. mitkä lentoyhtiöt ovat antaneet sille tiedoksi säännöstöt, jotka ne ovat laatineet noudattaakseen yhtiöille asetettuja velvoitteita? 2. mitkä ovat ne tosiasialliset korvaukset, jotka matkustajille on näiden sääntöjen perusteella maksettu? 3. millaista tietoa matkatoimistoissa ja/tai lentokentillä on tosiasiallisesti saatavilla matkailijoille, joilta evätään pääsy lennolle? Ottaen huomioon, että tietojeni mukaan asetuksen muutosehdotus on tällä hetkellä jumiutunut neuvostoon ja asiaa koskevat säännökset jätetään huomattavan usein noudattamatta, aikooko komissio käynnistää oikeusprosessin tai ryhtyä joihinkin muihin toimiin niitä lentoyhtiöitä vastaan, jotka eivät noudata näitä säännöksiä, odoteltaessa tehokkaamman säännöstön voimaantuloa? (1) EYVL L 36, 8.2.1991, s. 5. Loyola de Palacion komission puolesta antama vastaus (21. maaliskuuta 2000) Vuonna 1991 annetussa neuvoston asetuksessa (ETY) N:o 295/91 edellytetään, että lentoliikenteen harjoittajat antavat tiedoksi säännöt, joita ne soveltavat, jos ne epäävät matkustajalta pääsyn yhteisön alueella olevalta lentokentältä lähtevälle lennolle. Tämä tiedonanto on lähetettävä sekä asianomaiselle jäsenvaltiolle että komissiolle. Tällaisen tiedonannon on komissiolle lähettänyt 58 lentoyhtiötä (luettelo on toimitettu parlamentin jäsenelle sekä Euroopan parlamentin pääsihteeristöön). Asetuksessa säädetään vähimmäiskorvauksesta (150 euroa enintään 3500 km pituisista lennoista ja 300 euroa yli 3500 km pituisista lennoista), joka voidaan rajata vastaavan, lopulliseen määränpäähän oikeuttavan lentolipun hinnan suuruiseksi. Asetuksen mukaan yleisöllä on myös oltava tilaisuus tutustua näihin sääntöihin liikenteenharjoittajaa edustavissa matkatoimistoissa ja lähtöselvityspisteissä. Liikenteenharjoittajat sekä niiden edustajat voivat valita, miten ne tämän vaatimuksen toteuttavat. EY:n perustamissopimus ei sisällä määräyksiä, joiden perusteella komissio voisi panna yksittäisissä tapauksissa lentoliikenteen harjoittajia vastaan vireille oikeudenkäyntejä, jotta nämä noudattaisivat korvaussääntöjä. Asetuksen säännökset ovat kuitenkin matkustajien edun mukaisia, ja he voivat turvautua kansallisiin oikeuslaitoksiin saadakseen ne korvaukset, joihin heillä on oikeus. Komission tiedossa on suhteellisen vähän tapauksia, joissa matkustajat ovat ryhtyneet tällaisiin toimiin. Jäsenvaltioilla on mahdollisuus ottaa käyttöön myös muita kurinpitotoimia, mikäli asetusta rikotaan. Koska komission nykyisen asetuksen muuttamista koskevaa ehdotusta(1) ei ole vielä hyväksytty neuvostossa ja erityisesti koska viimeaikainen tekninen (sähköinen lentolippu) ja toiminnallinen (lentoyhtiöiden väliset liittoutumat) kehitys muuttavat toimialan käytäntöjä, komissio on hiljattain alkanut perusteellisesti tarkastella asetuksen (ETY) N:o 295/91 noudattamista. Tämän tutkimuksen tarkoituksena on antaa kattava kuva lentoyhtiöiden ja jäsenvaltioiden viranomaisten toimintatavoista, joilla taataan näiden sääntöjen noudattaminen ja matkustajien paras mahdollinen suoja, sekä edellä mainittujen kehityssuuntien vaikutuksesta kansallisten oikeuslaitosten tapaan soveltaa näitä sääntöjä. (1) EYVL C 351, 18.11.1998.